bluuebunny/crossref_metadata_2025 huggingface dataset:
Η πολιορκητική τέχνη των Βυζαντινών 4ος-15ος αι.
Authors: Μακρυπούλιας Χρήστος
Published: August 2021

[…] Η μελέτη των τεχνικών πολιορκίας και άμυνας στον Μεσαίωνα είναι ένας ερευνητικός τομέας ο οποίος μόλις πρόσφατα βρίσκει διεθνώς την αναγνώριση που του αξίζει, ενώ ειδικά το Βυζάντιο έχει πέσει θύμα της προκαταλήψεως των Δυτικών ιστορικών, ίσως και της αδυναμίας τους να προσεγγίσουν τις ελληνικές πηγές, με αποτέλεσμα να παρατηρείται έλλειψη μελετών πάνω στο αντικείμενο και μία σαφής τάση εκ μέρους ορισμένων ερευνητών να υποβαθμίσουν τη σημασία της πολιορκητικής τέχνης των Βυζαντινών. Η παρούσα διατριβή έχει ως στόχο να συμβάλει στην κάλυψη αυτού του κενού. Η ανάπτυξη του υλικού χωρίζεται σε δύο μέρη. Στο πρώτο θα ασχοληθούμε με την ιστορία της έως τώρα έρευνας και τη θέση την οποία κατέχει (ή θα έπρεπε να κατέχει) η πολιορκητική τέχνη στο πλαίσιο της γενικότερης στρατιωτικής ιστορίας των Μέσων Χρόνων. Επίσης, θα προχωρήσουμε σε μία κριτική ανάλυση των πηγών, των πληροφοριών τις οποίες μάς προσφέρουν και των ιδιαίτερων χαρακτηριστικών του κάθε είδους μαρτυριών. Τέλος, καθώς η βυζαντινή πολιορκητική τέχνη αποτελεί έναν κρίκο σε μία μακρά αλυσίδα τεχνολογικών εξελίξεων και δεν μπορεί να μελετηθεί αποκομμένη από αυτές, επισυνάπτεται μία σύντομη περιγραφή της πολιορκητικής τέχνης από τους πρωτοϊστορικούς χρόνους έως την Ύστερη Αρχαιότητα, όταν πλέον είχαν αποκρυσταλλωθεί οι κυριότερες επιθετικές μέθοδοι πολιορκίας και τα σημαντικότερα αμυντικά συστήματα. Τα πρώτα τρία κεφάλαια του δευτέρου μέρους μελετούν την τεχνολογική εξέλιξη των αφετηριών οργάνων (οξυβόλων και λιθοβόλων), καθώς και των λοιπών πολιορκητικών μηχανών και μεθόδων. Εδώ θα συγκεντρωθούν οι μαρτυρίες των πηγών (αφηγηματικών και τεχνικών) σχετικά με τις λεπτομέρειες της κατασκευής, τον τρόπο λειτουργίας και τις επιδόσεις των διαφόρων πολεμικών μηχανών οι οποίες βρίσκονταν στο οπλοστάσιο του βυζαντινού στρατού. Στο τέταρτο κεφάλαιο του δευτέρου μέρους - και τελευταίο της διατριβής - θα σκιαγραφήσουμε την εικόνα των υπολοίπων πολιορκητικών τεχνικών της βυζαντινής περιόδου, όπως αυτές εφαρμόζονταν στο πεδίο της μάχης, ολοκληρώνοντας με αυτόν τον τρόπο την παρουσίαση της θέσεως την οποία κατείχε η τέχνη της πολιορκίας στην ιστορική πορεία του Βυζαντίου.
Φυλογεωγραφία και οριοθέτηση ειδών του σαχαρο-αραβικού γένους mesalina (sauria: lacertidae) με χρήση γενετικών δεικτών
Authors: Καπλή Πασχαλιά
Published: August 2021

H Μέση Ανατολή και η Βόρεια Αφρική συνιστούν την «Σαχαρο-Αραβική» ζωογεωγραφική περιοχή η οποία χαρακτηρίζεται από το ευρύτερο σύστημα θερμών ερήμων παγκοσμίως. Η περιφέρεια της ερημικής ζώνης έχει ήδη αναγνωριστεί κατά τόπους (π.χ. Μεσογειακή ζώνη Β. Αφρικής και Μέσης Ανατολής ) ως ζώνη υψηλής βιοποικιλότητας. Η γνώση μας ωστόσο για τη βιοποικιλότητα της κυρίως Σαχαρο-Αραβικής περιοχής καθώς και των ιστορικών διεργασιών που την έχουν διαμορφώσει παραμένει περιορισμένη. Η κατανόηση των προτύπων βιοποικιλότητας σε ένα τόσο δυναμικά εναλλασσόμενο σύστημα αναμένεται να αναβαθμίσει την αντίληψη μας αλλά και τον τρόπο μελέτης της ιστορικής βιογεωγραφίας. Σκοπός τη παρούσας διατριβής ήταν η συνεισφορά στην κατανόηση των κυρίως συμβάντων που έχουν επηρεάσει την διαμόρφωση της πανίδας στη Σαχαρο-Αραβικής περιοχής. Πιο συγκεκριμένα, στο πλαίσιο αυτό πραγματοποιήθηκε η συστηματική μελέτη των σαυρών του γένους Mesalina Gray 1838 με κοινή ονομασία δρομέας της ερήμου («desert runner») και ευρεία κατανομή στην περιοχή μελέτης. Με σκοπό τη μελέτη του γένους ανακτήθηκαν αλληλουχίες μιτοχονδριακού και πυρηνικού DNA, οι οποίες αναλύθηκαν βάσει σύγχρονων φυλογενετικών και φυλογεωγραφικών μεθόδων. Επιπλέον στο πλαίσιο εξερεύνησης του αριθμού ειδών του γένους περιγράφεται μια νέα μεθοδολογία που επιτρέπει την επέκταση των μοντέλων «Poisson Tree Process» και «Generalized Mixed Yule Coalescent» ώστε να λαμβάνονται υπόψη πολλαπλοί γενετικοί δείκτες. Όπως προκύπτει από τα αποτελέσματα, το γένος εμφανίστηκε κατά το πρώιμο Μειόκαινο (21-23 εκατομμύρια χρόνια πριν) στην περιοχή της Μέσης Ανατολής. Τα κύρια γεγονότα διάσπασης του γένους προκύπτουν ως συνδυαστικό αποτέλεσμα της δυναμικής τεκτονικής κίνησης της Αραβικής Χερσονήσου και των κλιματικών διακυμάνσεων που έχουν προκύψει από το Μειόκαινο. Οι ίδιες ιστορικές διεργασίες φαίνεται να έχουν επηρεάσει και άλλες ομάδες, ενώ αναλογίες έχουν παρατηρηθεί στην μελέτη άλλων ερημικών ζωογεωγραφικών ζωνών, όπως στην περίπτωση της Αυστραλίας. Όσο αφορά την εκτίμηση του αριθμού ειδών του γένους, προέκυψε ότι βάσει μορφολογίας (14 είδη) είναι σημαντικά χαμηλότερος και στατιστικά υποδεέστερος σε σύγκριση με τον αριθμό ειδών που αναγνωρίστηκε βάσει γενετικής ποικιλότητα (49 είδη), βάσει της προτεινόμενης μεθοδολογίας. Συνεπώς τα αποτελέσματα της παρούσας μελέτης συμφωνούν με την νέα αντίληψη του προτύπου βιοποικιλότητας της Σαχαρο-Αραβικής περιοχής η οποία χαρακτηρίζεται από υψηλό αριθμό ειδών με περιορισμένη κατανομή και όχι από μικρό αριθμό ειδών με ευρεία κατανομή. Συνολικά, τα ευρήματα της παρούσας μελέτης συμβάλλουν στην κατανόηση των προτύπων βιοποικιλότητας στην Σαχαρο-Αραβική περιοχή και αναδεικνύουν το γένος Mesalina ως κατάλληλο δείκτη για τη συστηματική μελέτη ερημικών ενδιαιτημάτων.
Έθιμα και τελετουργίες του ετήσιου εορτολογικού κύκλου των ελλήνων κατοίκων στον Πόντο
Authors: Τριπερίνα Μαρία
Published: August 2021

Η παρούσα διδακτορική διατριβή, όπως και στον τίτλο της δηλώνεται, έχει ως σκοπό να μελετήσει τα έθιμα και τις τελετουργίες του ετήσιου εορτολογικού κύκλου στους Έλληνες του Μικρασιατικού Πόντου, ως και το 1922, οπότε και ολοκληρώθηκε ο εκπατρισμός τους από τις πατρογονικές εστίες τους. Πρόκειται για μια λαογραφική μελέτη, που ανήκει στο πεδίο της θρησκευτικής λαογραφίας, και μάλιστα στον τομέα της ιστορικής διαπραγμάτευσης των λαογραφικών ζητημάτων. Το έναυσμα για την εκπόνηση της διατριβής αυτής οφείλεται στην μακροχρόνια επαφή μου, βιωματική και βιβλιογραφική, με τον πλούσιο λαϊκό ποντιακό πολιτισμό, ο οποίος διατηρεί ζωντανές πολλές εκφράσεις του, ιδίως στους προσφυγικούς ποντιακούς πληθυσμούς της Βόρειας Ελλάδας. Παραλλήλως, η διαπίστωση ότι οι εκδηλώσεις της ποντιακής θρησκευτικής λαογραφίας διασώζουν ιδιαίτερη ποικιλομορφία κάποτε δε ενσωματώνουν και αρχέγονα ή αρχετυπικά πολιτισμικά δεδομένα, οδήγησε στην επιστημονική μελέτη των φαινομένων αυτών, μέσα από την υπάρχουσα πλούσια βιβλιογραφία, αλλά και από το υπάρχον σε διάφορα αρχεία πρωτογενές λαογραφικό υλικό.
Κατευθυνόμενη οστική ανάπλαση σε μετεξακτικά φατνία
Authors: Γκισάκης Ιωάννης
Published: August 2021

Σκοπός: Η εκτίμηση των αποτελεσμάτων των μεθόδων κατευθυνόμενης οστικής ανάπλασης (ΚΟΑ) με τη χρήση αλλομοσχεύματος ή ξενομοσχεύματος και απορροφήσιμης μεμβράνης κολλαγόνου, σε μετεξακτικά φατνία, με βάση ιστολογικά και ιστομορφομετρικά κριτήρια.Υλικό μελέτης – Μέθοδος: 24 ενήλικοι ασθενείς (19 άνδρες και 5 γυναίκες) με μέση ηλικία 36,3 έτη, που χρειαζόντουσαν εξαγωγή δοντιού και απώτερη τοποθέτηση εμφυτεύματος, επελέγησαν τυχαία να υποβληθούν σε: α) μόνο εξαγωγή (ομάδα ελέγχου, ΟΕ, 8 περιπτώσεις), ή β) εξαγωγή και ΚΟΑ με τη χρήση αλλομοσχεύματος (ΑΜ, 8 περιπτώσεις) ή ξενομοσχεύματος (ΞΜ, 8 περιπτώσεις), και απορροφήσιμης μεμβράνης κολλαγόνου.12 (50%) περιπτώσεις εντοπίζονταν στην άνω γνάθο και 12 (50%) στην κάτω γνάθο. 8 (33,3%) περιπτώσεις εντοπίζονταν σε πρόσθιες περιοχές των γνάθων, 7 (29,2%) σε περιοχές προγομφίων και 9 (37,5%) σε οπίσθιες περιοχές.Μετά από περίοδο επούλωσης 3 μηνών, κατά την τοποθέτηση των εμφυτευμάτων, συλλέχθηκαν οστικές βιοψίες από τις περιοχές ΚΟΑ και την ΟΕ.Αποτελέσματα: Επαρκή οστική μάζα διαπιστώθηκε κλινικά σε όλες τις περιπτώσεις.Από την ιστολογική ανάλυση στις περιοχές ΚΟΑ και ελέγχου διαπιστώθηκε ύπαρξη οστού με επαρκή δομικά χαρακτηριστικά.Η ιστομορφομετρική ανάλυση έδειξε το σχηματισμό μεγαλύτερης ποσότητας οστίτη ιστού στην ΟΕ (Median:70,9%, IQR:66,3-76,4%) σε σχέση με τις ομάδες ΑΜ (Median:60,1%, IQR:49,6-64,4%) και ΞΜ (Median:67%, IQR:38,9-74,4%) (p=0,116).Μεγαλύτερη ποσότητα συνδετικού ιστού παρατηρήθηκε στην ομάδα ΑΜ (Median:35,6%, IQR:31,2-43,1%) σε σχέση με τις ΟΕ (Median:29,2%, IQR:23,7-33,7%) και ΞΜ (Median:28,8%, IQR:18,7-38,7%) (p=0,194).Στην ομάδα ΞΜ παρατηρήθηκε ποσοστό υπολειπόμενου μοσχεύματος (Median:) 11,7% (IQR:4-20,5%), έναντι (Median:) 4,7% (IQR:3,5-8,1%) στην ομάδα ΑΜ (p=0,141).Σχηματισμός περισσότερου οστίτη ιστού μετρήθηκε στην κάτω γνάθο (Median:66,6%, IQR:56,6-71,1%) σε σχέση με την άνω γνάθο (Median:66,1%, IQR:44,5-76,4%) (p=0,931), και στις περιοχές προγομφίων (Median:67,9%, IQR:39,2-78,4%) έναντι των προσθίων (Median:67,6%, IQR:52,1-73,9%) και οπισθίων (Median:60,3%, IQR:53,6-68,9%) περιοχών (p=0,536).Δεν παρατηρήθηκαν στατιστικά σημαντικές διαφορές στον οστικό όγκο σε σχέση με το φύλο (p=0,644) και την ηλικία των ασθενών (p=0,557).Συμπεράσματα: Η εφαρμογή μεθόδων ΚΟΑ σε μετεξακτικά φατνία με τη χρήση αλλομοσχεύματος ή ξενομοσχεύματος οδηγεί, σε κλινικό επίπεδο, στη δημιουργία επαρκούς οστικής μάζας.Ωστόσο, σε ιστομορφομετρικό επίπεδο δεν διαπιστώνεται υπεροχή, έναντι των περιοχών με φυσιολογική οστική επούλωση.Επίσης, δεν παρατηρούνται σημαντικές διαφορές στον οστικό όγκο σε σχέση με την περιοχή ή τη γνάθο επέμβασης, το φύλο και την ηλικία των ασθενών.
Συσχέτιση των επιπέδων των ανδρογόνων και των άλλων στεροειδών του φύλου και ψυχομετρικών παραμέτρων προσωπικότητας σε γυναίκες με φυσιολογικό κύκλο
Authors: Αυγουστινάκη Παυλίνα
Published: August 2021

The aim of the present study was to determine the association, if any,between the circulating levels of gonadal and adrenal sex steroids in the midluteal phase (21st day of a normal menstrual cycle, MC) of young professionalwomen and psychometric parameters as assessed by the official Greektranslation of the Minnesota Multiphasic Personality Inventory (MMPI).RESULTS: Our results are as follows:(a) The metabolic product of activated adrenal and gonadal androgens,3alpha-diolG, was modestly but significantly associated with the socialintroversion scale (10-SI) (Spearman =0.36, p<0.05), independentlyaccounting for 13% of its variation across participants (R2=0.13, F(1.45)=6.58,p<0.01).(b) Total testosterone was significantly associated with the paranoiascale (6-Pa) (Spearman =0.27, p<0.05). Multiple regression analysesindicated that 10% of the variability in paranoia scores could be independentlyexplained by total testosterone levels (R2=0.10, F(1.57)=6.23, p<0.01). Wewere unable to find any association between the circulating androgens andscores on the masculinity-femininity scale (Mf). We were also unable todocument any association between the weak adrenal androgens DHEA andDHEA-S and depression in contrast to several published reports.(c) Our data suggest a marginally significant association betweenprogesterone and scores on the 7-Pt (obsessive / compulsive /psychasthenia) scale (Spearman =0.27, p<0.05). However, only 7% of the7-Pt variance was explained by progesterone (R2=0.071, F(1.50)=3.81,p<0.05).CONCLUSIONS: We have found that total testosterone wasassociated with the paranoia score, the metabolic product of activatedandrogens, 3alpha-diolG, to social introversion and, finally, progesterone toobsessive-compulsive behavior.
Η έννοια της κυριαρχίας στον Thomas Hobbes και τον Jean-Jacques Rousseau
Authors: Μωραΐτης Γεώργιος
Published: August 2021

Η παρούσα διδακτορική διατριβή συνιστά μια υλιστική-διαλεκτική αποτίμηση της πολιτικής φιλοσοφίας του Διαφωτισμού και κυρίως δύο κορυφαίων εκπροσώπων του, του Thomas Hobbes και του Jean-Jacques Rousseau. Βασικό αντικείμενο της διατριβής είναι να εξετάσει το ρόλο που παίζει η έννοια της αντίφασης, ως προϊόν της αυτό-ανταγωνιστικά οργανωμένης ανθρώπινης ιστορικο-κοινωνικής πρακτικής, στο πλαίσιο της προβληματικής περί κυριαρχίας. Από αυτή την άποψη, είναι πρωταρχικής σημασίας να αναδείξουμε το πώς η μελέτη μας μπορεί να φέρει στην επιφάνεια την επικαιρότητα της πολιτικής και κοινωνικής φιλοσοφίας των δύο στοχαστών, ιδίως πάνω σε ζητήματα όπως το δημοκρατικό έλλειμμα και οι τεράστιες κοινωνικές ανισότητες, όπως τις αντιλαμβανόμαστε καθημερινά γύρω μας. Σε αυτό το πλαίσιο, επιχειρήσαμε να φέρουμε στην επιφάνεια μια αντίφαση που ενώ υπάρχει στη φιλοσοφία του Hobbes και κυρίως στις σελίδες του Λεβιάθαν, εντούτοις έχει διαφύγει της προσοχής των μελετητών του, ακόμη και εκείνων που επιχείρησαν μια ριζοσπαστική ανάγνωση του έργου του. Αναφερόμαστε στη διάκριση μεταξύ in foro interno και in foro externo διάθεσης ως προς τις κανονιστικές αρχές θεμελίωσης μια πολιτικά οργανωμένης κοινωνίας. Αντίθετα προς τον Hobbes, ο Jean-Jacques Rousseau μολονότι αντιλαμβάνεται μια κεντρικότατη αντίφαση στους όρους γέννησης και αναπαραγωγής του κοινωνικο-πολιτικού φαινομένου, εντούτοις δεν την εντοπίζει στην κατηγορική διάκριση δύο διαφορετικών ειδών ανθρώπου, αλλά στον πυρήνα της κεντρικότερης κοινωνικής σχέσης, της ανθρώπινης κοινωνικά οργανωμένης εργασίας. Επεκτείνοντας αυτή την ανάλυση ακόμη παραπέρα, υποστηρίζουμε ότι η έννοια της γενικής βούλησης και άρα ολόκληρη η προβληματική περί κυριαρχίας δεν εξαντλούνται απλώς σε ένα επίπεδο λειτουργίας των κυρίαρχων κοινωνικο-πολιτικών θεσμών, αλλά άπτονται άμεσα της δημιουργίας ενός εξολοκλήρου ανακαινισμένου μοντέλου οργάνωσης του ανθρώπινου πολιτισμού.
Λειτουργική ανάλυση νέων γονιδίων που εμπλέκονται στη διαφοροποίηση της ενδοκρινούς μοίρας του παγκρέατος
Authors: Ιωάννου Μαριλία
Published: August 2021

Η παρούσα διδακτορική διατριβή είχε ως στόχο την ταυτοποίηση και την λειτουργική ανάλυση νέων γονιδίων στόχων του μεταγραφικού παράγοντα Ngn3. O Ngn3 είναι ένας από τους σημαντικότερους παράγοντες που καθορίζουν την πορεία διαφοροποίησης των πρόδρομων κυττάρων του παγκρέατος προς ινσουλινοπαραγωγά β-κύτταρα. H ερευνητική μας ομάδα, στο παρελθόν είχε πραγματοποιήσει κατευθυνόμενη διαφοροποίηση εμβρυονικών βλαστοκυττάρων προς β-κύτταρα, με επαγωγή του Νgn3. Πειράματα μικροσυστοιχιών γονιδιακής έκφρασης στα κύτταρα αυτά, έδειξαν ισχυρή επαγωγή της έκφρασης του γονίδιου Aldh1b1, μετά από επαγωγή του Ngn3. Το Aldh1b1 ανήκει στην οικογένεια των δεϋδρογονασών των αλδεϋδών, μέλη της οποίας έχουν βρεθεί να εκφράζονται σε πρόδρομα/αδιαφοροποίητα κύτταρα αλλά ο ρόλος τους στην διατήρηση της πολυδυναμίας των κυττάρων αυτών δεν έχει αποσαφηνιστεί. Χρησιμοποιώντας μεθόδους επιτόπιου υβριδισμού RNA και ανοσοφθορισμού με αντίσωμα ειδικό για το ALDH1B1, δείξαμε ότι το Aldh1b1 εκφράζεται από τα πρώτα στάδια της ανάπτυξης του παγκρέατος στα πολυδύναμα αρχέγονα κύτταρα (9.5 dpc) καθώς επίσης ότι η έκφραση του εξαρτάται από αυτή του Pdx1. Επιπροσθέτως δείξαμε ότι στο στάδιο της δευτερογενούς ανάπτυξης, το ALDH1B1 εκφράζεται στα πολυδύναμα πρόδρομα κύτταρα στις κορυφές του επιθηλίου και σε ένα πληθυσμό κυττάρων στον αυλό του επιθηλίου. Η έκφρασή του στα κύτταρα του αυλού δείχτηκε ότι εξαρτάται από αυτή του Ngn3. Σε μεταγενέστερα στάδια της εμβρυϊκής ανάπτυξης δείξαμε ότι η έκφραση του ALDH1B1 περιορίζεται αποκλειστικά στα εξωκρινή κύτταρα στις κορυφές του επιθηλίου και ότι η έκφραση του μειώνεται σταδιακά καθώς τα κύτταρα ωριμάζουν. Εν συνεχεία στο ενήλικο πάγκρεας παρατηρήσαμε την ύπαρξη σπανίων ALDH1B1⁺ κεντροκυψελιδικών κυττάρων, τα οποία αυξάνονται δραματικά μετά από επαγωγή παγκρεατίτιδας με ενδοφλέβια χορήγηση σερουλεϊνης και στρεπτοζοτοκίνης. Παράλληλα καταστολή της ALDH ενζυμικής δραστηριότητας σε 11.5 dpc παγκρέατα τα οποία καλλιεργήθηκαν παρουσία του γενικού αναστολέα DEAB, οδήγησε σε μείωση του μεγέθους τους και σε πρόωρη, αυξημένη διαφοροποίηση κυρίως των ενδοκρινών κυττάρων. Τα αποτελέσματα αυτά υποδηλώνουν ένα σημαντικό ρόλο για την ALDH ενζυμική δραστηριότητα στη διατήρηση της βλαστικότητας και τον πολλαπλασιασμό των πρόδρομων κυττάρων του παγκρέατος κατά τη διάρκεια της ανάπτυξης.
Αειφορική διαχείριση των υδατικών πόρων του προστατευόμενου οικοσυστήματος της λίμνης Κορώνειας
Authors: Μανάκου Βασιλική
Published: August 2021

Στις μέρες μας η λίμνη Κορώνεια αποτελεί επίκεντρο πολλών συζητήσεων, καθώς τις τελευταίες δεκαετίες παρατηρείται μία μείωση του νερού της λίμνης και ταυτόχρονα μία αύξηση των ρυπαντικών της φορτίων λόγω των έντονων ανθρωπογενών πιέσεων που δέχεται, και έτσι αυτός ο πολύτιμος υδατικός πόρος κινδυνεύει να εξαφανιστεί. Αντικείμενο της παρούσας διατριβής αποτέλεσε η αειφορική διαχείριση των υδατικών πόρων της λίμνης Κορώνειας με έναν ολιστικό τρόπο και λαμβάνοντας υπόψη περιβαλλοντικές, οικονομικές και κοινωνικές παραμέτρους. Για το σκοπό αυτό αξιολογήθηκε η περιβαλλοντική κατάσταση της λίμνης μέσω της μελέτης της οικολογικής ποιότητας υγρών έκπλυσης των νερών της λίμνης και των ιζημάτων της περιοχής, αξιολογήθηκε η ευαισθητοποίηση των αγροτών σε θέματα προστασίας περιβάλλοντος και σε θέματα που αφορούν την λίμνη Κορώνεια καθώς και η πρόθεσή τους για αλλαγή πρακτικών στη γεωργία για την προστασία του οικοσυστήματος της λίμνης και τέλος δημιουργήθηκε ένα μοντέλο Μεικτού Ακέραιου Γραμμικού Προγραμματισμού, το οποίο επιδιώκει την εύρεση της βέλτιστης λύσης για την δημιουργία ενός θετικού υδατικού ισοζυγίου με το μικρότερο δυνατό κόστος και λαμβάνοντας υπόψη την ικανοποίηση των αναγκών της περιοχής σε νερό. Κατά τη δημιουργία του μοντέλου έγινε προσπάθεια ενσωμάτωσης τόσο οικονομικών, όσο και των παραπάνω κοινωνικών και περιβαλλοντικών παραμέτρων που επηρεάζουν την κατάσταση του οικοσυστήματος. Από τα αποτελέσματα της διατριβής προκύπτει ότι για την εξασφάλιση τόσο της ποσότητας όσο και της ποιότητας των υδατικών πόρων του προστατευόμενου οικοσυστήματος της λίμνης Κορώνειας είναι αναγκαία η σχεδίαση και η εφαρμογή βιώσιμων πολιτικών διαχείρισης λαμβάνοντας υπόψη τόσο την οικονομική και κοινωνική ευημερία όσο και την περιβαλλοντική προστασία της περιοχής.
Μεταγνώση στη φυσική αγωγή και φυσική δραστηριότητα στον ελεύθερο χρόνο
Authors: Καραγιαννίδης Ιωάννης
Published: August 2021

Σύμφωνα με το Διαπλαισιακό Μοντέλο των Κινήτρων (ΔΜΚ) η αντίληψη των μαθητών ότι ο καθηγητής Φυσικής Αγωγής τους παρέχει αυτονομία στο μάθημα της ΦΑ σχετίζεται θετικά με την παρακίνηση τους για συμμετοχή στο μάθημα ΦΑ, αλλά και με την παρακίνηση τους για συμμετοχή σε φυσική δραστηριότητα εκτός σχολείου, κατά τον ελεύθερο χρόνο τους. Σκοπός της έρευνας ήταν να μελετήσει το ΔΜΚ εξετάζοντας, για πρώτη φορά, το διαμεσολαβητικό ρόλο των μεταγνωστικών στρατηγικών και συναισθηματικών μεταβλητών (της ευχαρίστησης και της ανίας) ανάμεσα στην αυτόνομη παρακίνηση στη ΦΑ και στην αυτόνομη παρακίνηση για φυσική δραστηριότητα κατά τον ελεύθερο χρόνο. Το δείγμα της κύριας έρευνας αποτέλεσαν 1.219 μαθητές και μαθήτριες της Β΄ και Γ΄ τάξης Γυμνασίου. Η συλλογή των δεδομένων έγινε με τη χρήση ερωτηματολογίων που μοιράστηκαν σε σχολεία του Ν. Ηρακλείου Κρήτης. Για τη διεξαγωγή της έρευνας δημιουργήθηκε η συντομευμένη μορφή του Ερωτηματολογίου Μεταγνώσης στη Φυσική Αγωγή (ΕΜΦΑ; Θεοδοσίου, 2004). Τα αποτελέσματα της έρευνας επιβεβαίωσαν τις βασικές υποθέσεις του Διαπλαισιακού Μοντέλου των Κινήτρων. Η παροχή αυτονομίας στο μάθημα ΦΑ προέβλεψε τα κίνητρα για συμμετοχή στο μάθημα ΦΑ. Τα κίνητρα για συμμετοχή στο μάθημα ΦΑ προέβλεψαν τα κίνητρα για συμμετοχή σε φυσική δραστηριότητα στον ελεύθερο χρόνο, τα οποία με τη σειρά τους προέβλεψαν τη συμμετοχή σε φυσική δραστηριότητα. Επίσης οι μεταβλητές της θεωρίας της σχεδιασμένης συμπεριφοράς, αντιλαμβανόμενος έλεγχος και πρόθεση, προέβλεψαν τη συμμετοχή σε φυσική δραστηριότητα. Τέλος, το σημαντικότερο εύρημα της έρευνας ήταν ότι οι μεταγνωστικές στρατηγικές και η ευχαρίστηση διαμεσολαβούν στην επίδραση της αυτόνομης παρακίνησης στη ΦΑ στην αυτόνομη παρακίνηση για φυσική δραστηριότητα στον ελεύθερο χρόνο. Τα ευρήματα της έρευνας τονίζουν τη σημασία ενός κλίματος κινήτρων που να παρέχει αυτονομία στους μαθητές, έτσι ώστε να βοηθηθούν στο να αναπτύξουν αυτόνομα κίνητρα για συμμετοχή στο μάθημα ΦΑ, αυτόνομα κίνητρα για συμμετοχή σε φυσική δραστηριότητα καθώς και μεγαλύτερη συμμετοχή σε φυσική δραστηριότητα στον ελεύθερο χρόνο, ενώ η καλλιέργεια των μεταγνωστικών ικανοτήτων και η ενίσχυση της ευχαρίστησης φαίνεται ότι μεγεθύνουν την επίδραση και τη μεταφορά της παρακίνησης από το πλαίσιο της Φυσικής Αγωγής στο πλαίσιο του ελεύθερου χρόνου.
Η σημασία του οξειδωτικού δυναμικού στην πρόοδο της νοσοκομειακής σήψης
Authors: Τουφεκούλα Χρυσούλα
Published: August 2021

Σκοπός: Μεγάλος αριθμός μελετών καταδεικνύει την παρουσία οξειδωτικού stress στη σήψη. Οι περισσότερες από αυτές επικεντρώνονται στο χρόνο εισαγωγής των ασθενών, ενώ μικρός αριθμός σε ασθενείς με σήψη λόγω πνευμονίας συνδεόμενης με αναπνευστήρα (VAP). Ο σκοπός της παρούσας μελέτης ήταν να αξιολογηθεί στον ορό των ασθενών με σήψη λόγω VAP, η κινητική της μαλονικής διαλδεϋδης (MDA), η οποία αποτελεί δείκτη του οξειδωτικού stress και της κυτταροκίνης ιντερλευκίνη 6 (IL-6), η οποία ασκεί πλειοτροπική δράση σε διάφορα συστήματα οργάνων. Μέθοδοι: Για μια εβδομάδα πραγματοποιήθηκε καθημερινή μέτρηση των επιπέδων της MDA και της IL-6 στο ορό ασθενών οι οποίοι κατηγοριοποιήθηκαν σε τρεις υποομάδες: ασθενείς χωρίς ανεπάρκεια οργάνων, ασθενείς με ανεπάρκεια ενός οργάνου και ασθενείς με ανεπάρκεια δύο ή περισσοτέρων οργάνων σε συσχέτιση με την ηλικία, τη βαθμολογία APACHE II και το SOFA score. Αποτελέσματα: Τα αποτελέσματα της παρούσας μελέτης έδειξαν ότι η MDA του ορού φαίνεται να σχετίζεται με τον αριθμό των ανεπαρκούντων οργάνων καθώς καταγράφεται μεγάλη πτώση στη συγκέντρωση της MDA του ορού όταν υφίσταται ανεπάρκεια δύο ή περισσότερων οργάνων σε σχέση με τη μη ανεπάρκεια οργάνων ή την ανεπάρκεια ενός οργάνου. Καμία συσχέτιση όμως δεν προέκυψε από την άποψη της επιβίωσης των ασθενών. Αρνητική συσχέτιση βρέθηκε μεταξύ της IL-6 του ορού και της MDA την ημέρα 0, ενώ η IL-6 του ορού μπορεί να θεωρηθεί ως δείκτης κακής πρόγνωσης.
Ο ρόλος της κυτταρολογίας υγρής φάσης στη διερεύνηση παθήσεων του μαστού
Authors: Κονοφάος Πέτρος
Published: August 2021

Εισαγωγή: Ο σκοπός της παρούσας μελέτης ήταν η αξιολόγηση της τεχνικής ThinPrep® στη διάγνωση καλοηθών και κακοήθων αλλοιώσεων σε υλικό παρακέντησης δια λεπτής βελόνης. Επίσης, με τη χρήση ανοσοκυτταροχημικών τεχνικών διερευνήθηκε η έκφραση των γονιδίων ki-67, HER2 και p53 καθώς και των οιστρογονικών και προγεστερονικών υποδοχέων σε κυτταρολογικά δείγματα από πρωτογενή καρκινώματα του μαστού που τοποθετήθηκαν σε Cytolyt® (Hologic, Inc, Marlborough, Μass, ΗΠΑ). Τέλος, διενεργηθεί σύγκριση των ανοσοκυτταροχημικών αποτελεσμάτων με αυτά των ανοσοϊστοχημικών τεχνικών που εφαρμόσθηκαν στα αντίστοιχα χειρουργικά παρασκευάσματα.Ασθενείς και μέθοδοι: Πραγματοποιήθηκε διαδερμική βιοψία FNA σε εστιακές αλλοιώσεις του μαστού σε 119 ενήλικες γυναίκες ασθενείς κατά τη διάρκεια 31 μηνών. Στη συνέχεια, οι ασθενείς υποβλήθηκαν σε χειρουργική εκτομή των όγκων. Προκειμένου να υπολογιστεί η διαγνωστική ακρίβεια της κυτταρολογίας TP προστέθηκαν στον ως άνω αναφερόμενο πληθυσμό (119 ασθενείς με κακοήθη καρκίνο του μαστού) άλλες 207 ασθενείς με καλοήθης όγκους του μαστού στις οποίες έγινε κατά το χρονικό διάστημα της μελέτης FNA βιοψία του μαστού. Άρα ο πληθυσμός των ασθενών στον οποίο μελετήθηκε η διαγνωστική ακρίβεια της TP κυτταρολογίας ήταν 326 θήλεις ασθενείς. Οι ασθενείς με τις καλοήθεις παθήσεις του μαστού δε συμμετείχαν στη μελέτη έκφρασης των ορμονικών υποδοχέων (PR, ER), ki-67, HER2 και p53.Αποτελέσματα: Η ανάλυση των αποτελεσμάτων της κυτταρομετρίας υγρής φάσης εμφάνισε ειδικότητα 98.06% και ευαισθησία 94,12%. Η PPV ήταν 96.56%, η NPV 96,67% και η ΟΑ ήταν 96,62%. Η συνολική ακρίβεια της κυτταρολογικής εξέτασης ΤΡ για την έκφραση των PR, ER, ki-67, p53 και HER-2 ήταν 99.15%, 96.64%, 96%, 99% και 97% αντίστοιχα. Υπήρξε μια ισχυρή θετική συσχέτιση μεταξύ των ανοσοϊστοχημικών και ανοσοκυτταροχημικών αποτελεσμάτων για όλους τους δείκτες αξιολόγησης. Συμπεράσματα: Η μελέτη μας ανέδειξε την υψηλή ειδικότητα και ευαισθησία της κυτταρολογίας TP στη διερεύνηση ύποπτων κλινικών αλλοιώσεων του μαστού. Η κυτταρομετρία υγρής φάσης θα μπορούσε να μειώσει τη διαγνωστική αβεβαιότητα της κυτταρολογικής αξιολόγησης της βιοψίας FNA. Αυτή η πιλοτική μελέτη δείχνει ότι είναι δυνατή η παρακολούθηση πολλαπλών μοριακών δεικτών με τη χρήση της κυτταρολογικής μεθόδου TP. Η συλλογή των δειγμάτων και η αποθήκευσή τους είναι απλή και επιτρέπει τη συλλογή του δείγματος FNA τόσο για διαγνωστικούς σκοπούς όσο και για την πραγματοποίηση βοηθητικών μελετών. Η ακρίβεια της τεχνικής TP στην αξιολόγηση της έκφρασης των ER, PR, ki-67, p53 και HER2 είναι συγκρίσιμη με εκείνη της ιστολογικής αξιολόγησης και θα μπορούσε να είναι κεφαλαιώδους σημασίας για τον προεγχειρητικό σχεδιασμό της θεραπείας.
Η μετάβαση από τον δημόσιο στον ιδιωτικό χώρο
Authors: Στεφανοπούλου-Πλατανιώτη Ουρανία
Published: August 2021

Η διδακτορική διατριβή, που ακολουθεί εστιάζει στην έννοια του Ενδιάμεσου Χώρου και στους χώρους, που τον ορίζουν εντεύθεν και εκείθεν αυτού, δηλαδή του Δημόσιου και του Ιδιωτικού Χώρου στην Μητρόπολη και την Μετα-μητρόπολη. Επιχειρείται ο ορισμός του Ενδιάμεσου Χώρου σε επίπεδο φιλοσοφικό, κοινωνικό και οικονομικό στην σύγχρονη πολυπολιτισμική πραγματικότητα, του Κυβερνοχώρου και της παγκοσμιοποίησης, αλλά και της εικονικής πραγματικότητας και του σύγχρονου Πολιτισμού, που λειτουργεί σαν κατευθυνόμενη οικονομική βάση. Συνδέεται εδώ ο Ενδιάμεσος Χώρος με την θεωρία για τον Τρίτο Χώρο και τις αναφορές του Edward W. Soja και του Lefebvre, τις έννοιες του Κυβερνοχώρου και τις επιρροές του στον Ενδιάμεσο Χώρο, την αστικοποίηση σαν μορφή κοινωνικής οργάνωσης. Εξετάζεται επίσης και ο ρόλος του πολιτισμού με τις αντανακλάσεις του στον Ενδιάμεσο Χώρο. Γίνεται αναφορά στην παγκοσμιοποίηση του Χώρου της Πόλης, για το που ευρίσκεται σήμερα η ισχύς και με ποιούς τρόπους κατευθύνεται, πως η ισχύς εκφράζεται στον Ενδιάμεσο Χώρο, ποιές θεωρίες και ποιες σύγχρονες σκέψεις συνδέονται με αυτή και που κατευθύνεται. Παράλληλα, εξετάζεται ο Ενδιάμεσος Χώρος σε σχέση με τον υλικό κόσμο της πόλης και την κίνηση, την οικονομία, την Φύση και την Γεωγραφική Ανάπτυξη. Τέλος, επιχειρείται η διερεύνηση του Ενδιάμεσου Χώρου στην Νεοκλασική ελληνική περίοδο και Αρχιτεκτονική, αλλά και στην σύγχρονη ελληνική πόλη και γίνονται παρατηρήσεις, συγκρίσεις και προτροπές για παρεμβάσεις στον Ενδιάμεσο Χώρο λόγω της μεγάλης σπουδαιότητάς του στην μορφή της ελληνικής πόλης. Αναζητούνται οι μελλοντικές αναπαραστάσεις και επιρροές στον Ενδιάμεσο Χώρο με μια νέα κοινωνία και μεσαία τάξη, που διαμορφώνεται κάτω από την σημερινή οικονομική πραγματικότητα.
Η επίδραση της ενδοϋαλοειδικής έγχυσης Bevacizumab (1.25mg) στην αντιμετώπιση της εξιδρωματικού τύπου ηλικιακής εκφύλισης της ωχράς κηλίδας σαν μονοθεραπεία και σε συνδυασμό με τη φωτοδυναμική θεραπεία χαμηλής ενέργειας
Authors: Δατσέρης Ιωάννης
Published: August 2021

Η μελέτη θέλει να εκτιμήσει την αποτελεσματικότητα της χαμηλής ενέργειας φωτοδυναμικής θεραπείας (LF – PDT) και ενδοϋαλοειδικής έγχυσης Bevacizumab συγκρινόμενη με μόνο ενδοϋαλοειδική έγχυση Bevacizumab. Οι ασθενείς ελέγχθησαν για 12 μήνες με μεσοδιαστήματα 4 εβδομάδων με μετρήσεις οπτικής οξύτητας και Οπτική Τομογραφία.. Επανέγχυση πραγματοποιούνταν όταν χρειαζόταν. Η μελέτη είναι μία προοπτική τυχαιοποιημένη συγκριτική μελέτη 95 ασθενών χωρισμένοι σε 2 ομάδες. Αποτελέσματα: Κατά μέσο όρο η επανέγχυση ήταν 4.45 στην ομάδα συνδυασμένης θεραπείας ενώ στην ομάδα μονοθεραπείας πραγματοποιήθηκαν 6.69 εγχύσεις κατά μέσο όρο. Σε 12 μήνες η οπτική οξύτητα βελτιώθηκε 8.64 στο γκρούπ μονοθεραπείας και 8.37 γράμματα στην συνδιασμένη θεραπεία. Συμπεράσματα: Προσθέτοντας LF-PDT στην ενδοϋαλοειδική έγχυση προσφέρει παρόμοια αποτελέσματα με την μονοθεραπεία με σημαντική όμως μείωση των ενδοϋαλοειδικών εγχύσεων.
Εσωτερικαί παραμορφώσεις εις δομάς αδάμαντος και zinc - blende
Authors: Ζάρδας Γεώργιος
Published: August 2021

Εις την παρούσαν εργασίαν αποτελουμένην εκ δύο μερών, εξητάσθη το πρόβλημα της εσωτερικής παραμορφώσεως εις κρυστάλλους δομής Zinc-Blende και αδάμαντος.Εις το πρώτον μέρος, υπελογίσθη η σταθερά κάμψεως δεσμών ζ δια κρύσταλλον GaAs. Η μέθοδος συνίστατο εις την μέτρησιν της εντάσεως δέσμης ακτίνων Roentgen, σκεδαζομένης επί καταλλήλως επιλεγέντος κρυσταλλικού επιπέδου, συμπιεζομένου κατά την κρυσταλλογραφικήν διεύθυνσιν [ΙĪ0] (Εγκαρσία περίπτωσις).Το μήκος κύματος και η ανάκλασις (hkl) επελέγησαν κατά παλαιοτέραν μελέτην του ζητήματος.Εκ των μετρήσεων και υπολογισμών προέκυψε διά μεν την σταθεράν κάμψεως δεσμών του GaAs η τιμή: ζ=0,764 ±0,009 διά δε τον λόγον α/β των σταθερών των δυνάμεων μεταξύ των ατόμων η τιμή: α/β=1,21 ±0,01Αι τιμαί αύται ευρίσκονται εις πολύ καλήν σύμπτωσιν προς τας τιμάς τας αναφερομένας εις την βιβλιογραφίαν.Εις το δεύτερον μέρος της εργασίας εξητάσθη ο νόμος παραμπρφώσεως του δεσμού b [ΙΙĪ]διά συμπίεσιν κατά την κρυσταλλογραφικήν διεύθυνσιν [111] (Διαμήκης περίπτωσις). Ως υλικόν επελέγη κατόπιν μελέτης το Ge.Το πείραμα έδειξεν ότι ο δεσμός b δεν ακολουθεί τον τανυστήν παραμορφώσεων, αλλά [ΙΙĪ]πολύπλοκον νόμον εσωτερικής παραμορφώσεως, αποδιδόμενον υπό της εξισώσεως (41).Εις το δεύτερον μέρος της εργασίας υποδεικνύεται δια πρώτην φοράν μέθοδος προσδιορισμού της σταθεράς κάμψεως δεσμών ζ άνευ μετρήσεως εντάσεων.Η μέθοδος έδωκεν δια την σταθεράν κάμψεως δεσμών του Ge την τιμήν: ζ=0,88±0,01 η οποία ευρίσκεται εις πολύ καλήν σύμπτωσιν προς τας τιμάς τας αναφερομένας εις την βιβλιογραφίαν, ιδιαιτέρως δε προς την θεωρητηκήν τιμήν την υπολογισθείσαν εκ των σταθερών των δυνάμεων μεταξύ των ατόμων.
Απομάκρυνση επικίνδυνων ρυπαντών από υγρά απόβλητα με χρήση διαπερατών ενεργών φραγμών
Authors: Μπαζδάνης Γεώργιος
Published: August 2021

Ένα από τα μεγαλύτερα περιβαλλοντικά προβλήματα που προκαλείται κυρίως από την ανθρωπογενή δραστηριότητα είναι η ρύπανση των εδαφών και των επιφανειακών αλλά και υπογείων υδάτων. Το πρόβλημα αυτό γίνεται εντονότερο λόγω της διεθνούς οικονομικής κρίσης, η οποία αναπόφευκτα θέτει σε δεύτερη μοίρα στη συνείδηση των ανθρώπων, θέματα προστασίας και αποκατάστασης του περιβάλλοντος. Η πιο διαδεδομένη μέθοδος επεξεργασίας ρυπασμένων υπόγειων νερών, τα οποία και αποτελούν βασικό αντικείμενο της παρούσας διατριβής, είναι της άντλησης και επεξεργασίας (pump-and-treat) σύμφωνα με την οποία τα υπόγεια νερά αντλούνται με σύστημα γεωτρήσεων, στην συνέχεια οδηγούνται σε μονάδα επεξεργασίας για την απορρύπανσή τους και τέλος επανατροφοδοτούνται στον υδροφόρο ορίζοντα από άλλες γεωτρήσεις. Στη παρούσα διατριβή μελετάται η δυνατότητα χρησιμοποίησης νέων «φθηνών» παραπροϊό-ντων / αποβλήτων μεταλλευτικών, μεταλλουργικών και χημικών διεργασιών, αλλά και αγροτι-κών παραπροϊόντων για την επεξεργασία υδάτων ή/και εκχυλισμάτων επιβαρυμένων με βαρέα μέταλλα και τον καθαρισμό ρυπασμένων υπόγειων υδάτων με την χρήση Διαπερατών Ενεργών Φραγμών (ΔΕΦ), που είναι μια εναλλακτική τεχνική, χαμηλού κόστους, επεξεργασίας διαλυμάτων και περιλαμβάνει την εγκατάσταση μόνιμων, ημι-μόνιμων ή αντικαταστάσιμων ενεργών στρωμάτων στο υπέδαφος.Κατά την διάρκεια των πειραμάτων εξετάσθηκε η αποτελεσματικότητα των ΔΕΦ, για την απομάκρυνση ανόργανων ρύπων από συνθετικά μονομεταλλικά και πολυμεταλλικά διαλύματα ενώ ιδιαίτερο βάρος δόθηκε στην δυνατότητα εφαρμογής μιας νέας μεθοδολογίας για την απομάκρυνση του εξασθενούς χρωμίου Cr(VI) από συνθετικά διαλύματα, η οποία σύμφωνα με την έως τώρα δημοσιευμένη βιβλιογραφία, εφαρμόζεται για πρώτη φορά σε διάταξη ΔΕΦ και υπό τις συνθήκες που μελετήθηκε, παρουσιάζει ιδιαιτέρως αξιόλογα αποτελέσματα. Η αποτελεσματικότητα των υπό μελέτη υλικών ερευνήθηκε μέσω συγκριτικής αξιολόγησης σε πειράματα σε στήλες για την απομάκρυνση ιόντων χαλκού, ψευδαργύρου, μαγγανίου, νικελίου και εξασθενούς χρωμίου, για διαφορετικές συγκεντρώσεις και pH των διαλυμάτων τροφοδοσίας. Τέλος, προσδιορίστηκε η διάρκεια ζωής των ΔΕΦ σε εφαρμογές πεδίου με βάση τα πειραματικά αποτελέσματα που προέκυψαν από τα πειράματα σε στήλες.Για τη διερεύνηση της μορφολογίας των ενεργών υλικών που χρησιμοποιήθηκαν αλλά και της χημικής σύστασης των νεοσχηματισθέντων φάσεων, καθώς επίσης και για τον καλύτερο προσδιορισμό των μηχανισμών που συμβάλλουν στην απομάκρυνση των μετάλλων, εφαρμόστηκαν οι μέθοδοι ορυκτολογικής ανάλυσης περιθλασιμετρίας ακτίνων-Χ (XRD), ανάλυσης με ηλεκτρονικό μικροσκόπιο σάρωσης (SEM-EDS) και φασματοσκοπίας υπερύθρου (FTIR). Οι παραπάνω τεχνικές, παρά την ιδιαίτερα πολύπλοκη ορυκτολογία των εξεταζόμενων υλικών, συμβάλλουν σε ικανοποιητικό βαθμό, στην κατανόηση των σύνθετων μηχανισμών και αντιδράσεων που λαμβάνουν χώρα.
Η βιομηχανία και το εργατικό κίνημα στον Πειραιά του μεσοπολέμου
Authors: Λιαδάκης Σταμάτιος
Published: August 2021

Η παρούσα διατριβή εξετάζει τη σχέση ανάμεσα στη βιομηχανία και το εργατικό κίνημα την περίοδο του Μεσοπολέμου, με υπόδειγμα τον Πειραιά. Το πρώτο μέρος της διατριβής εξετάζει την ανάπτυξη της βιομηχανίας της πόλης μέσα από τη μελέτη εταιριών των σημαντικότερων κλάδων. Το δεύτερο μέρος της διατριβής αναλύει την πορεία των τριών σημαντικότερων φορέων του εργατικού κινήματος της πόλης (της Γενικής Συνομοσπονδίας των Εργατών Ελλάδος, του Εργατικού Κέντρου Πειραιά αλλά και του Κομμουνιστικού Κόμματος) με την αξιοποίηση αρχειακών τεκμηρίων της εποχής. Το τρίτο μέρος της διατριβής ασχολείται με την ανάδειξη των χαρακτηριστικών τριών πρωτοβάθμιων σωματείων της πόλης (των καπνεργατών, των υφαντουργών και των εργατών της ΑΕΕΧΠΛ), καθώς και με τις ομοσπονδίες των ναυτεργατών και των σιδηροδρομικών. Με βάση την έρευνα προκύπτει άμεση σχέση μεταξύ της βιομηχανικής ανάπτυξης και της πορείας του εργατικού κινήματος, καθώς επίσης αναδεικνύεται και η σημαντικότητα του Πειραιά ως εργατικού κέντρου και τόπο εφαρμογής των κεντρικών εργατικών πολιτικών.
Εκτίμηση της έκθεσης σε παρασιτοκτόνα του πληθυσμού της Θεσσαλίας και αποτίμηση των επιπτώσεων στην υγεία μέσω της μέτρησης βιολογικών δεικτών
Authors: Κουρέας Μιχαήλ
Published: August 2021

Η παρούσα διατριβή αφόρα σε επιδημιολογική με στόχο την αποτύπωση της έκθεσης των επαγγελματικά εκτιθέμενων ατόμων αλλά και του γενικού πληθυσμού σε οργανοφωσφορικά παρασιτοκτόνα μέσω της μέτρησης βιολογικών δεικτών έκθεσης, καθώς και την αναζήτηση παραγόντων που επηρεάζουν την έκθεση. Επιπρόσθετα η μελέτη είχε στόχο την εκτίμηση της οξειδωτικής βλάβης στο DNA και την συσχέτιση της με την έκθεση σε φυτοφάρμακα.Συνολικά, στην μελέτη συμμετείχαν 80 ψεκαστές φυτοφαρμάκων από το Δήμο Αγιάς Λάρισας, 85 κάτοικοι του Δήμου Αγίας μη εμπλεκόμενοι σε γεωργικές δραστηριότητες και 121 άτομα από την πόλη της Λάρισας. Τα δημογραφικά χαρακτηριστικά, οι συνήθειες, το ιατρικό ιστορικό και το ιστορικό έκθεσης των συμμετεχόντων καταγράφηκαν με την χρήση ειδικών ερωτηματολογίων. Από όλους τους συμμετέχοντες ελήφθησαν δείγματα αίματος και δείγματα ούρων. Για την εκτίμηση της έκθεσης σε οργανοφωσφορικά εντομοκτόνα προσδιορίστηκαν ποσοτικά οι τιμές των διαλκυλφωσφορικών (DAP) μεταβολιτών στα ούρα, με τη χρήση αναλυτικής μεθόδου βασισμένης στην αέρια χρωματογραφία-φασματοσκοπία μαζών. Στα δείγματα του αίματος πραγματοποιήθηκε προσδιορισμός του παραπροϊόντος οξείδωσης του DNA 8-υδροξυδεοξυγουανοσίνη (8-OHdG ) με ανοσοενζυμική μέθοδο.Στην ομάδα των ψεκαστών οι διάμεσες τιμές του συνόλου των μεταβολιτών DAP ήταν 24,9 μg/g κρεατινίνης (IQR :13.0-42.1) ενώ σημαντικά μικρότερες ήταν οι διάμεσες συγκεντρώσεις στην ομάδα των κατοίκων της περιοχής μελέτης [11,3 μg/g κρεατινίνης (IQR :5.3-18 .7)] ) και στον αστικό πληθυσμό [11,9 μg/g κρεατινίνης (IQR:6.3-20.3.)]. Χρησιμοποιώντας ανάλυση πολλαπλής λογιστικής παλινδρόμησης για τον προσδιορισμό συσχετίσεων μεταξύ της χρήσης μέτρων προστασίας και της παρουσίας υψηλής έκθεσης, βρέθηκε ότι η μη αλλαγή ρούχων άμεσα σε περίπτωση ρύπανσης τους από ατύχημα [OR: 4.04(1.05-15.57)] και η μη χρήση προστατευτικής στολής [OR: 4.06(1.22-13.46)] συνδέεται με αυξημένα επίπεδα DAP μεταβολιτών. Παράλληλα βρέθηκε ότι οι ψεκαστές φυτοφαρμάκων έχουν σημαντικά υψηλότερες τιμές 8-OHdG (p=0.007), ενώ σε ανάλυση πολλαπλής λογιστικής παλινδρόμησης η σχέση της ιδιότητας του ψεκαστή με αυξημένες τιμές 8-OHdG παρουσιάζει οριακά μη στατιστικώς σημαντική σχέση [OR: 1.88(0.96-3.70)]. Ωστόσο, βρέθηκε στατιστικά σημαντική σχέση με την εποχική έκθεση σε εντομοκτόνα [RR: 2.19(1.09-4.38)] και ζιζανιοκτόνα [RR: 2.32(1.16-4.64)] όπως αυτή καταγράφηκε από το ιστορικό έκθεσης. Η παρούσα εργασία επιβεβαιώνει την αυξημένη έκθεση σε παρασιτοκτόνα των επαγγελματιών και υπογραμμίζει την προστατευτική επίδραση των μέσων ατομικής προστασίας, ιδιαίτερα αυτών που σχετίζονται με την διαδερμική έκθεση. Επίσης, παράγονται ευρήματα που στηρίζουν την υπόθεση της εμπλοκής της έκθεσης σε φυτοφάρμακα στην επαγωγή της οξειδωτικής βλάβης στο DNA, και υποδεικνύονται χημικές ομάδες παρασιτοκτόνων στις οποίες πρέπει να δοθεί μεγαλύτερη βαρύτητα σε μελλοντικές έρευνες.
Επιδημιολογικές μελέτες εμβολιασμού σε επαγγελματίες υγείας και πιλοτική εφαρμογή ανάπτυξης ολοκληρωμένου συστήματος περιφερειακού αρχείου εμβολιασμών στα πλαίσια διαμόρφωσης περιφερειακής πολιτικής δημόσιας υγείας
Authors: Παπαγιάννης Δημήτριος
Published: August 2021

Σκοπός της έρευνας ήταν η οργάνωση επιδημιολογικών μελετών με σκοπό την καταγραφή της εμβολιαστικής κάλυψης σε φοιτητές επαγγελμάτων υγείας πρόνοιας σχετικά με εμβόλια που συστήνονται ως υποχρεωτικός εμβολιασμός από το Εθνικό Πρόγραμμα Εμβολιασμού του Υπουργείου Υγείας και Κοινωνικής Αλληλεγγύης. Ο έτερος στόχος της έρευνας, ήταν η δημιουργία ενός ολοκληρωμένου πληροφοριακού συστήματος με σκοπό τη δημιουργία αρχείου καταγραφής της εμβολιαστικής κάλυψης των βρεφών για τα εμβόλια που συστήνει το Εθνικό Πρόγραμμα Εμβολιασμού στην πρώιμη βρεφική ηλικία και με δυνατότητα επέκτασης μέχρι και την εφηβική ηλικία. Αφού μελετήσαμε την εμβολιαστική κάλυψη για τον HPV εμβόλιο το φοιτητικό έτος 2011-2012 και έχοντας την εμπειρία και τις δυσκολίες του ερωτηματολογίου, τον επόμενο χρόνο 2012-2013 σχεδιάστηκε μελέτη με σκοπό την καταγραφή της εμβολιαστικής κάλυψης για την Ηπατίτιδα -Β σε Σχολές Επαγγελμάτων Υγείας. Αμφότερες οι μελέτες έγιναν με χρήση ερωτηματολογίων.
Symmetries of Differential equations with applications in Relativistic Physics
Authors: Παλιαθανάσης Ανδρόνικος
Published: August 2021

Σε αυτή την εργασία μελετάμε τους μονοπαραμετρικούς μετασχηματισμούς κάτω από τους οποίους οι διαφορικές εξισώσεις είναι αναλλοίωτες. Ειδικότερα μελετάμε τις σημειακές συμμετρίες Lie και Noether διαφορικών εξισώσεων τάξεως. Αναπτύσσουμε μια γεωμετρική μέθοδο για τον υπολογισμό των συμμετριών η οποία συνδέει τις σημειακές συμμετρίες των διαφορικών εξισώσεων με τις συμμετρίες του χώρου που πραγματοποιείται η κίνηση. Η γεωμετρική μέθοδος εφαρμόζεται σε διάφορα προβλήματα όπως: η κατηγοριοποίηση των συμμετριών Νευτώνειων συστημάτων δύο και τριών διαστάσεων, η γενίκευση του συστήματος Kepler-Ermakov σε καμπύλους χώρους, η σύνδεση των συμμετριών ανάμεσα σε κλασσικά και κβαντικά συστήματα και η αναζήτηση Τύπου ΙΙ κρυφών συμμετριών στην κυματική εξίσωση και στην εξίσωση διάδοσης θερμότητας σε καμπύλους χώρους. Τέλος, η γεωμετρική μέθοδος εφαρμόστηκε σαν γεωμετρικό κριτήριο για την επιλογή διάφορων μοντέλων στις εναλλακτικές θεωρίες βαρύτητας.
Έλεγχος ποιότητας και σταθερότητας βελτιωμένων σκευασμάτων με σύμπλοκα αντιβιοτικών και συνθετικά τροποποιημένων κυκλοδεξτρινών
Authors: Ορφανού Φωτεινή
Published: August 2021

Παρασκευάστηκαν τα σύμπλοκα εγκλεισμού των αντιμικροβιακών Οξολινικού Οξέος και Κυπροφλοξακίνης με διάφορες κυκλοδεξτρίνες: φυσικές, εμπορικώς διαθέσιμα συνθετικά παράγωγα και νέες συνθετικές κυκλοδεξτρίνες που φέρουν επιλεγμένα σάκχαρα. Ο σχηματισμός των συμπλόκων επιβεβαιώθηκε και στη συνέχεια τα σύμπλοκα χαρακτηρίστηκαν με φασματοσκοπικές ή φασματομετρικές μεθόδους. Αναπτύχθηκαν και αξιολογήθηκαν ειδικές αναλυτικές μέθοδοι HPLC-UV για τον προσδιορισμό του Οξολινικού Οξέος και της Κυπροφλοξακίνης και για τον έλεγχο σταθερότητάς τους. Οι μέθοδοι διαχωρίζουν τα αντιμικροβιακά από τα προϊόντα φωτοαποικοδόμησής τους και τα προϊόντα φωτοαποικοδόμησης μεταξύ τους και είναι επίσης κατάλληλες για τις παραπάνω αναλύσεις παρουσία κυκλοδεξτρινών. Παρατηρήθηκε μεγάλη αύξηση στη διαλυτότητα του Οξολινικού Οξέος μετά τη σύμπλεξη με κυκλοδεξτρίνη. Η φωτοαποικοδόμηση του Οξολινικού Οξέος ακολουθεί μηδενοταξική κινητική στο αρχικό τμήμα, είναι ταχύτερη στις υψηλές συγκεντρώσεις και ο εγκλεισμός στην κυκλοδεξτρίνη οδηγεί σε σημαντική βελτίωση της φωτοσταθερότητάς του. Η φωτοαποικοδόμηση της Κυπροφλοξακίνης ακολουθεί πρωτοταξική κινητική και βελτιώνεται η σταθερότητά της σε υψηλότερες συγκεντρώσεις, μικρότερες τιμές pH και μετά τη σύμπλεξη με όλες τις κυκλοδεξτρίνες που μελετήθηκαν και ιδιαίτερα στα σύμπλοκα με τις κυκλοδεξτρίνες που έφεραν ομοιοπολικά συνδεδεμένα σάκχαρα. Προσδιορίστηκαν οι κατάλληλες συνθήκες παρασκευής στείρων διαλυμάτων των δραστικών συστατικών και των συμπλόκων τους, τα οποία ταυτόχρονα ήταν ασφαλή (δίχως προϊόντα φωτοαποικοδομήσεων) και αποτελεσματικά (που περιείχαν την ακριβή ποσότητα δραστικών συστατικών και κυκλοδεξτρινών). Αξιολογήθηκαν τα μικροβιολογικά πειράματα και βρέθηκε βελτίωση δραστικότητας, επομένως είναι απαραίτητος σύμφωνα με τις διατάξεις ICH ο ποσοτικός προσδιορισμός εκτός των δραστικών συστατικών και των κυκλοδεξτρινών. Αναπτύχθηκαν και αξιολογήθηκαν μέθοδοι φασματοσκοπίας NMR και HPLC-ELSD για τον ταυτόχρονο ποσοτικό προσδιορισμό μαλτοζυλο-β-κυκλοδεξτρίνης και Κυπροφλοξακίνης παρουσία του συμπλόκου τους. Η μέθοδος HPLC-ELSD δίνει μικρότερα όρια ανίχνευσης και ποσοτικοποίησης και υπερέχει σε σχέση με τη φασματοσκοπία qNMR όσον αφορά στη γραμμικότητα και πιστότητα της μεθόδου, με το μειονέκτημα της αδυναμίας του ταυτόχρονου προσδιορισμού Κυπροφλοξακίνης και μαλτοζυλο-β-κυκλοδεξτρίνης παρουσία του συμπλόκου τους. Η μέθοδος qNMR υπερέχει σε ορθότητα και επιπλέον είναι η μοναδική που επιτρέπει τον ταυτόχρονο προσδιορισμό Κυπροφλοξακίνης και μαλτοζυλο-β-κυκλοδεξτρίνης παρουσία του συμπλόκου τους.
Μεσοβυζαντινή εφυαλωμένη κεραμική από την πόλη του Άργους (10ος – α΄ τέταρτο 13ου αι.)
Authors: Βασιλείου Αναστασία
Published: August 2021

Αντικείμενο της παρούσας διατριβής συνιστά η εξέταση 1.672 δειγμάτων (κυρίως θραυσμάτων) μεσοβυζαντινής εφυαλωμένης κεραμικής από σωστικές ανασκαφές της 5ης Εφορείας Βυζαντινών Αρχαιοτήτων και εν μέρει της Δ΄ Εφορείας Προϊστορικών και Κλασικών Αρχαιοτήτων κατά τα έτη 1983-1998 στην πόλη του Άργους. Στόχος της εργασίας είναι η κατά το δυνατόν σφαιρική εξέταση της εν λόγω κεραμικής, τόσο από πλευράς κατασκευής όσο και από πλευράς διακόσμησης.Η διατριβή αναπτύσσεται σε δύο τόμους∙ ο πρώτος τόμος περιλαμβάνει το κείμενο και ο δεύτερος τον λεπτομερή κατάλογο του εξεταζόμενου υλικού. Το κείμενο δομείται σε δύο μέρη· το πρώτο μέρος περιέχει τη παρουσίαση της εξεταζόμενης κεραμικής, η οποία διακρίνεται κατ’ αρχήν σε κεραμική από λευκό και σε κεραμική από ερυθρό πηλό και στη συνέχεια σύμφωνα με την τεχνική διακόσμησης που έχει εφαρμοστεί σε αυτή. Στο δεύτερο μέρος επιχειρείται μια συνθετική εξέταση της κεραμικής βάσει του σχήματος, της χρήσης, του επιχρίσματος, της εφυάλωσης, της διακόσμησης και του πηλού της. Ιδιαίτερη έμφαση δίνεται στη θεματική των εργαστηρίων, όπου παρουσιάζονται συνθετικά όλα τα στοιχεία που μας δίνει το παρόν υλικό σε συνδυασμό με τις νεώτερες εξελίξεις της έρευνας. Βάσει του πηλού, αλλά και των σχημάτων, της διακόσμησης, καθώς και άλλων στοιχείων κατασκευής του εξεταζόμενου υλικού, δημιουργήθηκαν τέσσερις κύριες ομάδες, οι οποίες συνδέονται με διαφορετικά εργαστήρια.Από την παρούσα διατριβή προκύπτει ότι το Άργος αποτελεί το κατ’ εξοχήν κέντρο του αργολικού πεδίου και ένα από τα μεγαλύτερα κέντρα της Πελοποννήσου, στοιχείο που θα πρέπει να οφείλεται, τουλάχιστον έως το α΄ μισό του 12ου αι., στις στενές του σχέσεις με τη γειτονική Κόρινθο. Από τα μέσα και έως το γ΄ τέταρτο του 12ου αι., η πόλη συνδέεται με τα μεγάλα εργαστήρια της εποχής, προφανώς λόγω της αγροτικής της παραγωγής, η οποία θα αποτελούσε το κύριο εμπορικό της προϊόν. Στο τελευταίο τέταρτο του 12ου και στο α΄ μισό του 13ου αι. (ίσως και αργότερα) κυριαρχούν στην πόλη εγχώρια εργαστήρια τοπικής εμβέλειας, που χαρακτηρίζονται από παραγωγή μέτριας ποιότητας. Παράλληλα, δεν λείπουν και οι εισαγωγές άλλων μεγαλύτερων εργαστηρίων, σε περιορισμένη όμως ποσότητα.Η μεσοβυζαντινή εφυαλωμένη κεραμική του Άργους τεκμαίρει την εξέλιξη της πόλης στον 12ο αι. σε ένα από τα σημαντικά περιφερειακά κέντρα της αυτοκρατορίας με μια ευημερούσα μεσαία τάξη εμπόρων, τεχνιτών, μεσαίων γαιοκτημόνων κ.ά., πλάι στους λίγους «δυνατούς» της ευρύτερης περιοχής, οι οποίοι θα διέθεταν μέρος των εσόδων τους για τον εμπλουτισμό της οικοσκευής τους.
Έλεγχος ποιότητας δεδομένων υψηλής ανάλυσης των μετρητών νετρονίων και ανάπτυξη τεχνικών προσομοίωσης
Authors: Πασχάλης Παύλος
Published: August 2021

Είναι γνωστό ότι οι μετρητές νετρονίων παραμένουν οι πιο αξιόπιστοι και μακρόχρονοι ανιχνευτές της έντασης της κοσμικής ακτινοβολίας. Η δημιουργία της διεθνούς βάσης NMDB, όπου συλλέγονται τα υψηλής ανάλυσης δεδομένα των Μετρητών Νετρονίων σε πραγματικό χρόνο, δημιούργησε την ανάγκη ελέγχου της ποιότητος των δεδομένων που παρέχονται από όλους τους σταθμούς κοσμικής ακτινοβολίας, μεταξύ των οποίων και του Πανεπιστημίου Αθηνών στον οποίο διεξήχθη η παρούσα διατριβή. Για τον σκοπό αυτό αναπτύχτηκε μια σειρά από νέους αλγορίθμους διόρθωσης των δεδομένων, οι ANN και ANN Plus βασισμένοι σε τεχνητά νευρωνικά δίκτυα, ο Edge Editor βασισμένος σε στατιστικά κριτήρια, καθώς και μία βελτιστοποιημένη έκδοση του καθιερωμένου Median Editor. Η υπεροχή του Edge Editor απεδείχθη και αξιολογήθηκε από την επιστημονική κοινότητα. Για τη διόρθωση των μετρήσεων ως προς την πίεση αναπτύχτηκε μέθοδος προσδιορισμού του βαρομετρικού συντελεστή με χρήση σταθμού αναφοράς. Για τη διαχείριση των μετρήσεων υλοποιήθηκε μια σειρά εφαρμογών, οι οποίες λειτουργούν αξιόπιστα στο σταθμό της Αθήνας. Τέλος, πραγματοποιήθηκαν προσομοιώσεις με χρήση του πακέτου Geant4, τόσο για τη μελέτη του Μετρητή Νετρονίων όσο και των καταιονισμών σωματιδίων εντός της γήινης ατμόσφαιρας με πολύ εντυπωσιακά αποτελέσματα, τα οποία ανοίγουν το δρόμο για μελλοντικές εφαρμογές στο Διαστημικό καιρό.
Η σκιαγράφηση του ψυχο-κοινωνικού προφίλ του εγκληματία στη σύγχρονη ανακριτική
Authors: Ρώτα Μαρίνα
Published: August 2021

Η συγκεκριμένη διδακτορική διατριβή αφορά τη σκιαγράφηση προφίλ δραστών εγκληματικών ενεργειών ως ανακριτική τεχνική. Η σημασία, η ιστορική εξέλιξη και η χρήση της σκιαγράφησης προφίλ εξετάζεται στα επιμέρους κεφάλαια. Σκοπός της παρούσας μελέτης είναι η αποσαφήνιση του τι είναι η σκιαγράφηση προφίλ δράστη, πώς χρησιμοποιείται, πού χρησιμοποιείται και από ποιους. Επίσης, εξετάζεται η αξιοπιστία και η επιστημονική εγκυρότητα της μεθόδου. Πιο συγκεκριμένα, στο γενικό-θεωρητικό μέρος παρουσιάζεται η σημασία και η φύση της σκιαγράφησης προφίλ δράστη. Μέσα από ιστορικά παραδείγματα περιγράφεται βήμα-βήμα η εξέλιξη της μεθόδου, ενώ ταυτόχρονα γίνεται διαχωρισμός των μύθων γύρω από τη σκιαγράφηση προφίλ δράστη και της πραγματικότητας. Το δεύτερο μέρος της μελέτης αφορά τη σκιαγράφηση του προφίλ του δράστη στην πράξη. Οι διαφορετικές προσεγγίσεις της μεθόδου συζητούνται, εστιάζοντας στα πλεονεκτήματα και τις αδυναμίες τους και αναλύεται η χρήση της σκιαγράφησης στην Ολλανδία, το Βέλγιο, τη Μεγάλη Βρετανία και την Ελλάδα. Ως επίλογος της παρούσας μελέτης επιλέχθηκε μια επισκόπηση των μεθόδων και τεχνικών της σκιαγράφησης προφίλ του δράστη με όρους εγκυρότητας, χρησιμότητας και δεοντολογίας.Συνοψίζοντας, θα λέγαμε ότι η μελέτη αυτή κατέληξε στο συμπέρασμα ότι η σκιαγράφηση προφίλ δράστη αποτελεί ένα σημαντικό ανακριτικό εργαλείο, το οποίο λειτουργεί συμπληρωματικά με άλλες ανακριτικές μεθόδους και τεχνικές και έχει ως στόχο τη μείωση της λίστας υπόπτων και όχι την υπόδειξη ενός συγκεκριμένου δράστη.